ประกาศธนาคารแห่งประเทศไทยประกาศธนาคารแห่งประเทศไทยเรื่องหลักเกณฑ์ วิธีการ และเงื่อนไข ในการประกอบกิจการให้เช่าซื้ออสังหาริมทรัพย์ของบริษัทเครดิตฟองซิเอร์------------------------------ อาศัยอำนาจตามความในมาตรา๕๔ (๔) วรรคสอง และมาตรา ๕๕ วรรคสอง แห่งพระราชบัญญัติการประกอบธุรกิจเงินทุนธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ธนาคารแห่งประเทศไทยออกประกาศเป็นข้อกำหนดด้วยความเห็นชอบของรัฐมนตรีว่าการกระทรวงการคลังให้บริษัทเครดิตฟองซิเอร์ถือปฏิบัติในการประกอบกิจการให้เช่าซื้ออสังหาริมทรัพย์ดังต่อไปนี้ ข้อ ๑ในประกาศนี้ "เช่าซื้อ" หมายความว่าเช่าซื้อตามประมวลกฎหมายแพ่งและพาณิชย์ "ราคาเช่าซื้อ" หมายความว่า จำนวนเงินรวมทั้งสิ้นของเงินล่วงหน้าและเงินรายงวดซึ่งผู้เช่าซื้อจะต้องชำระแก่ผู้ให้เช่าซื้อตามระยะเวลาและเงื่อนไขในสัญญาเช่าซื้อเพื่อจะให้อสังหาริมทรัพย์ที่เช่าซื้อตกเป็นสิทธิแก่ผู้เช่าซื้อ "เงินล่วงหน้า" หมายความว่าเงินที่ผู้เช่าซื้อชำระเมื่อทำสัญญาเช่าซื้อเพื่อเป็นส่วนหนึ่งของราคาเงินสดต่างหากจากเงินรายงวด "เงินรายงวด" หมายความว่าเงินที่ผู้เช่าซื้อจะต้องชำระแก่ผู้ให้เช่าซื้อในแต่ละงวดซึ่งประกอบด้วยส่วนที่เป็นดอกผลเช่าซื้อและราคาเงินสดประจำงวดตามเงื่อนไขในสัญญาเช่าซื้อ "ราคาเงินสด" หมายความว่า ราคาที่จะพึงซื้อขายอสังหาริมทรัพย์กันได้ในท้องตลาดด้วยเงินสด ณ วันทำสัญญาเช่าซื้อ "ราคาเงินสดประจำงวด" หมายความว่า ส่วนของราคาเงินสดที่ผู้เช่าซื้อชำระแก่ผู้ให้เช่าซื้อในแต่ละงวด "ราคาเงินสดสุทธิ" หมายความว่า ยอดสุทธิ ณ ขณะใดขณะหนึ่งของราคาเงินสดหักด้วยเงินล่วงหน้าและราคาเงินสดประจำงวดที่ได้ชำระแล้ว "ดอกผลเช่าซื้อ" หมายความว่าเงินที่ผู้ให้เช่าซื้อรับจากผู้เช่าซื้อเป็นการตอบแทน การให้เช่าซื้อนอกจากราคาเงินสดประจำงวดหรือเงินล่วงหน้า โดยคำนวณจากราคาเงินสดสุทธิ ณวันต้นงวดหรือเมื่อเริ่มช่วงระยะเวลาที่ใช้ในการคำนวณดอกผลเช่าซื้อนั้น "อัตราดอกผลเช่าซื้อ" หมายความว่าอัตราร้อยละต่อปีที่ผู้ให้เช่าซื้อใช้ในการคำนวณดอกผลเช่าซื้อ ข้อ ๒ผู้ให้เช่าซื้อต้องทำสัญญาเช่าซื้อเป็นหนังสือมีข้อความตรงกันอย่างน้อย ๒ ฉบับและต้องมอบให้ผู้เช่าซื้อเก็บไว้เป็นหลักฐาน ๑ ฉบับ ในกรณีที่สัญญาเช่าซื้อชำรุดหรือสูญหายและผู้เช่าซื้อขอให้ผู้ให้เช่าซื้อถ่ายเอกสารหรือจัดทำสำเนาสัญญาเช่าซื้อให้แก่ผู้เช่าซื้อผู้ให้เช่าซื้อต้องดำเนินการให้เป็นไปตามความประสงค์ของผู้เช่าซื้อโดยอาจเรียกค่าใช้จ่ายเอาจากผู้เช่าซื้อเท่าที่จำเป็น ข้อ ๓ในสัญญาเช่าซื้อ นอกจากข้อความที่เป็นสาระและเงื่อนไขแห่งสัญญาที่พึงระบุตามปกติแล้วให้ผู้ให้เช่าซื้อระบุข้อความต่อไปนี้ไว้ด้วย คือ (๑) ราคาเงินสด (๒) เงินล่วงหน้า (๓) อัตราดอกผลเช่าซื้อ (๔) เงินรายงวด จำนวนงวด และวิธีการชำระเงิน (๕) ค่าใช้จ่ายอื่นที่ผู้เช่าซื้อต้องจ่ายนอกจากเงินล่วงหน้าและเงินรายงวดอันได้แก่ เบี้ยประกันกรมธรรม์ประกันภัยค่าภาษีโรงเรือนและภาษีบำรุงท้องที่ ค่าธรรมเนียมการโอนกรรมสิทธิ์หรือค่าใช้จ่ายอื่นที่เห็นได้ชัดเจนว่าไม่ใช่ผลประโยชน์ตอบแทนจากการให้เช่าซื้อ (๖) เงื่อนไขการโอนกรรมสิทธิ์ในอสังหาริมทรัพย์ที่เช่าซื้อให้แก่ผู้เช่าซื้อ (๗)ข้อความที่ให้ถือประกาศธนาคารแห่งประเทศไทย เรื่อง หลักเกณฑ์ วิธีการและเงื่อนไขในการประกอบกิจการให้เช่าซื้ออสังหาริมทรัพย์ของบริษัทเครดิตฟองซิเอร์ เป็นส่วนหนึ่งของสัญญาเช่าซื้อ ข้อ๔ ผู้ให้เช่าซื้อจะคิดดอกผลเช่าซื้อในแต่ละงวดหรือสำหรับช่วงระยะเวลาเช่าซื้อใดเกินกว่าดอกผลเช่าซื้อที่พึงคำนวณได้ตามอัตราที่ได้ตกลงกันไว้ในสัญญาหรือจะเรียกค่าใช้จ่ายอื่นนอกจากข้อ ๓ (๕) ไม่ได้เว้นแต่ค่าปรับเมื่อมีการผิดนัดไม่ชำระเงินรายงวดหรือค่าชดเชยเมื่อมีการขอชำระเงินรายงวดก่อนกำหนดทั้งนี้ ต้องไม่เกินกว่าที่ระบุให้เรียกได้ในข้อ ๘ หรือข้อ ๑๐ แล้วแต่กรณี ข้อ ๕ในกรณีที่ผู้ให้เช่าซื้อสงวนสิทธิที่จะเปลี่ยนแปลงอัตราดอกผลเช่าซื้อโดยระบุไว้เป็นเงื่อนไขของสัญญาผู้ให้เช่าซื้อจะต้องแจ้งให้ผู้ให้เช่าซื้อทราบล่วงหน้าอย่างน้อย ๒ เดือน ก่อนการเปลี่ยนแปลงอัตราดอกผลเช่าซื้อทั้งนี้ เว้นแต่ในกรณีที่ผู้เช่าซื้อเป็นฝ่ายได้รับประโยชน์และผู้เช่าซื้อได้ยินยอมแล้ว ข้อ ๖ทุกครั้งที่ผู้ให้เช่าซื้อได้รับชำระเงินจากผู้เช่าซื้อผู้ให้เช่าซื้อจะต้องออกหลักฐานเป็นหนังสือลงลายมือชื่อผู้ให้เช่าซื้อหรือผู้ได้รับมอบอำนาจให้แก่ผู้เช่าซื้อและหลักฐานเป็นหนังสือดังกล่าวอย่างน้อยจะต้องระบุจำนวนเงินและประเภทของเงินที่ชำระ ข้อ ๗ผู้ให้เช่าซื้อต้องมีบัญชีผู้เช่าซื้อเป็นรายบุคคล และต้องจัดให้มีการบันทึกบัญชีเพื่อแสดงรายการอย่างน้อยดังนี้ (๑) ราคาเงินสด (๒) การชำระเงินล่วงหน้า (๓) การชำระดอกผลเช่าซื้อ ราคาเงินสดประจำงวดและเงินรายงวดในแต่ละงวด (๔) ราคาเงินสดสุทธิที่คงเหลือ (๕) การชำระค่าใช้จ่ายอื่นตามข้อ ๓ (๕)ค่าปรับตามข้อ ๘ หรือค่าชดเชยตามข้อ ๑๐ ข้อ ๘ในกรณีผู้เช่าซื้อผิดนัดไม่ชำระเงินรายงวดในงวดใดงวดหนึ่งผู้ให้เช่าซื้อจะเรียกค่าปรับจากผู้เช่าซื้ออีกก็ได้แต่ค่าปรับดังกล่าวเมื่อคิดเป็นอัตราส่วนกับยอดเงินและระยะเวลาที่ผิดนัดแล้วต้องไม่เกินกว่าอัตราดอกเบี้ยเงินให้กู้ยืมที่ผู้ให้เช่าซื้อพึงเรียกได้ตามกฎหมาย ข้อ ๙เมื่อผู้เช่าซื้อผิดนัดไม่ชำระเงินรายงวดสองงวดติด ๆ กัน หรือเมื่อผู้เช่าซื้อกระทำผิดสัญญาในข้อที่เป็นส่วนสำคัญถ้าผู้ให้เช่าซื้อจะถือเป็นเหตุบอกเลิกสัญญาเช่าซื้อผู้ให้เช่าซื้อต้องแจ้งการบอกเลิกสัญญาและเหตุผลเป็นหนังสือให้ผู้เช่าซื้อทราบก่อนไม่น้อยกว่า ๓๐ วันในหนังสือบอกเลิกสัญญานั้นให้ระบุด้วยว่า หากผู้เช่าซื้อชำระเงินรายงวด หรือแก้ไขการผิดสัญญาในข้อที่เป็นส่วนสำคัญดังกล่าวแล้วแต่กรณี ภายใน ๓๐ วัน นับแต่วันที่ได้รับหนังสือบอกเลิกสัญญาสัญญาเช่าซื้อไม่ระงับไป ในกรณีผิดนัดไม่ชำระเงินรายงวดสองงวดติดๆ กัน เมื่อผู้เช่าซื้อชำระเงินจำนวนดังกล่าวให้แก่ผู้ให้เช่าซื้อภายใน ๓๐ วันนับแต่วันที่ได้รับหนังสือบอกเลิกสัญญาของผู้ให้เช่าซื้อ ให้การบอกเลิกสัญญานั้นเป็นอันระงับไป ในกรณีกระทำผิดสัญญาในข้อที่เป็นส่วนสำคัญหากผู้เช่าซื้อสามารถแก้ไขให้เป็นที่พอใจแก่ผู้ให้เช่าซื้อได้ภายใน ๓๐ วันนับแต่วันที่ได้รับหนังสือบอกเลิกสัญญาของผู้ให้เช่าซื้อ ให้การบอกเลิกสัญญานั้นเป็นอันระงับไป ข้อ ๑๐ เมื่อผู้เช่าซื้อขอชำระราคาเงินสดประจำงวดก่อนกำหนดผู้ให้เช่าซื้อจะต้องไม่คิดดอกผลเช่าซื้อสำหรับส่วนของราคาเงินสดสุทธิที่ลดลงเนื่องจากการชำระราคาเงินสดประจำงวดดังกล่าวตามระยะเวลาที่ชำระก่อนกำหนดนั้นหากยังคงมีราคาเงินสดสุทธิเหลืออยู่ผู้ให้เช่าซื้อจะปรับปรุงวิธีการชำระเงินในส่วนที่เหลือต่อไปได้เมื่อผู้เช่าซื้อยินยอม วิธีการดังกล่าวในวรรคหนึ่งให้อนุโลมใช้บังคับแก่กรณีที่ผู้เช่าซื้อขอชำระส่วนของราคาเงินสดสุทธิคงเหลือด้วย ในกรณีที่ผู้เช่าซื้อขอชำระราคาเงินสดประจำงวดตามวรรคหนึ่งหรือส่วนของราคาเงินสดสุทธิตามวรรคสองผู้ให้เช่าซื้ออาจเรียกค่าชดเชยจากผู้เช่าซื้อได้ค่าชดเชยดังกล่าวให้คิดได้ไม่เกินอันตราร้อยละ ๑ของราคาเงินสดประจำงวดหรือส่วนของราคาเงินสดสุทธิที่ผู้เช่าซื้อชำระ ข้อ ๑๑ผู้ให้เช่าซื้อต้องยอมให้ผู้เช่าซื้อโอนสิทธิและหน้าที่ตามสัญญาเช่าซื้อให้แก่บุคคลอื่นซึ่งมีคุณสมบัติที่จะเป็นผู้เช่าซื้อได้ตามหลักเกณฑ์ที่ผู้ให้เช่าซื้อกำหนดในการประกอบกิจการให้เช่าซื้อตามปกติ ข้อ ๑๒ ในระหว่างอายุสัญญาเช่าซื้อเมื่อผู้เช่าซื้อขอทราบเกี่ยวกับเรื่องดังต่อไปนี้ (๑) ส่วนของราคาเช่าซื้อที่ได้ชำระแล้ว (๒)ส่วนของราคาเช่าซื้อที่ถึงกำหนดชำระแต่ยังมิได้ชำระ (๓) ส่วนของราคาเช่าซื้อที่ยังไม่ถึงกำหนดชำระ (๔) ราคาเงินสดสุทธิที่ยังคงเหลืออยู่ ผู้ให้เช่าซื้อต้องจัดทำหนังสือแสดงรายการดังกล่าวให้ผู้เช่าซื้อได้ทราบโดยไม่ชักช้า ข้อ ๑๓ เมื่อผู้เช่าซื้อได้ชำระราคาเช่าซื้อจนครบถ้วนตามสัญญา หรือได้ชำระราคาเงินสดสุทธิรวมทั้งดอกผลเช่าซื้อคงค้างหรือเงินค่าชดเชยตามข้อ๑๐ (ถ้าหากมี) ครบถ้วนแล้วผู้ให้เช่าซื้อต้องดำเนินการโอนกรรมสิทธิ์ในอสังหาริมทรัพย์นั้นให้แก่ผู้เช่าซื้อตามเงื่อนไขของสัญญาโดยพลัน ข้อ ๑๔ สัญญาเช่าซื้อที่ทำขึ้นก่อนวันที่ประกาศนี้มีผลใช้บังคับหากผู้เช่าซื้อขอชำระราคาค่าเช่าซื้อทั้งสิ้นก่อนเวลาที่กำหนดไว้ในสัญญาผู้ให้เช่าซื้อต้องลดราคาที่เช่าซื้อลง ดังนี้ (๑)ในกรณีที่สัญญาเช่าซื้อระบุอัตราผลประโยชน์ตอบแทนที่มีวิธีคำนวณเทียบได้กับการคำนวณอัตราดอกผลเช่าซื้อตามประกาศนี้ให้ลดราคาเช่าซื้อที่ขอชำระดังกล่าวลงตามหลักเกณฑ์ในข้อ ๑๐ โดยอนุโลม (๒) ในกรณีอื่นนอกจาก (๑)ให้ลดราคาเช่าซื้อที่ขอชำระลงจากเงินรายงวดแต่ละงวดที่ขอชำระก่อนกำหนดนั้นในอัตราดอกผลเช่าซื้อไม่น้อยกว่าร้อยละ ๑๒ ต่อปี ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศณ วันที่ ๔ ธันวาคม ๒๕๒๓ นุกูล ประจวบเหมาะ ผู้ว่าการธนาคารแห่งประเทศไทย[รก.๒๕๒๓/๑๘๗/๓๐พ/๔ ธันวาคม ๒๕๒๓] เพ็ญพร/พิมพ์/แก้ไข ๑๔/๑๐/๔๕ A+B(c)